ભારત અને જાપાન વચ્ચે હાઈ સ્પીડ રેલ સહિતના છ મુદ્દે કરાર
શુક્રવાર, એપ્રિલ 26 2019, 01:25 Hrs(IST)
નવગુજરાત સમય | Publish Date: Oct 29 2018 10:51PM
ભારતમાં ૧ જીબી ડેટા કોલ્ડ ડ્રિન્કની નાની બોટલથી પણ સસ્તો: વડાપ્રધાન મોદી
૧૩મા ભારત-જાપાન વાર્ષિક સંમેલનમાં ભારતીય સમુદાયને સંબોધન કર્યુ
ભારત અને જાપાન વચ્ચે સોમવારે હાઈ સ્પીડ રેલ પ્રોજેક્ટ અને નેવી સહયોગ સહિતના છ મહત્ત્વના કરારો પર હસ્તાક્ષર થયા હતા. જાપાનની મુલાકાતે ગયેલા વડાપ્રધાન નરેન્દ્ર મોદી અને જાપાનના પીએમ શિન્ઝો આબેની ઉપસ્થિતિમાં આ કરારો થયા હતા. આ ઉપરાંત બંને દેશો વચ્ચે ૭૫૦૦ કરોડ ડોલરના કરન્સી સ્વેપનો કરાર પણ થયો છે. આ સાથે જ બંને દેશોએ ૨+૨ લેવલની વાતચીત અંગે પણ સંમતિ સાધી છે.
જાપાનની મુલાકાત દરમિયાન વડાપ્રધાન નરેન્દ્ર મોદીએ ડિજિટલ ક્ષેત્રમાં ભારતની શાનદાર પ્રગતિની પ્રશંસા કરી હતી. સોમવારે પીએમ મોદીએ કહ્યું હતું કે દેશમાં હવે ૧ જીબી ડેટા કોલ્ડ ડ્રિન્કની સૌથી નાની બોટલ કરતાં પણ સસ્તો છે. ૧૩મા ભારત-જાપાન વાર્ષિક સંમેલન માટે શનિવારે ટોક્યો પહોંચેલા પીએમ મોદીએ સોમવારે ટોચના જાપાનીઝ નેતાઓ સાથે અનેક બેઠકો કરી હતી તેમજ ભારતીય સમુદાયને સંબોધન કર્યુ હતું.
પીએમ મોદી અને જાપાનીઝ વડાપ્રધાન શિન્ઝો આબે વચ્ચેની શિખર મંત્રણામાં ઈન્ડો-પેસિફિક રિજિયનની સ્થિતિ, દ્વિપક્ષીય, પ્રાદેશિક અને વૈશ્વિક મુદ્દાઓ સામેલ રહ્યા હતા. મીડિયા અહેવાલો અનુસાર, પીએમ મોદીએ ભારતમાં દુરસંચાર અને ઈન્ટરનેટ નેટવર્કના વિસ્તરણની પણ પ્રશંસા કરી હતી. પરામર્શ કંપની ઈવાયના અનુસાર, ૨૦૨૨ સુધી ભારતની ડિજિટલ અર્થવ્યવસ્થા ૧ હજાર અબજ ડોલરની થઈ જશે અને તેનાથી ૧ કરોડ નોકરીઓનું સૃજન થશે.
પીએમ મોદીએ ભારતીય સમુદાયને સંબોધિત કરતા કહ્યું હતું, 'આજે ભારત ડિજિટલ ક્ષેત્રે શાનદાર પ્રગતિ કરી રહ્યું છે. ગામેગામ બ્રોડબેન્ડ સંપર્કથી જોડાઈ રહ્યા છે અને ભારતમાં ૧૦૦ કરોડ મોબાઈલ ફોન સક્રિય છે.'
તેમણે આ સાથે જાપાનમાં કબડ્ડી અને ક્રિકેટ લાવવા માટે પણ ભારતીય સમુદાયની પ્રશંસા કરી હતી. વડાપ્રધાન મોદીએ જાપાનના ઉદ્યોગપતિઓને ભારતમાં વધુમાં વધુ રોકાણ કરવા માટે આમંત્રિત કર્યા હતા. તેમણે ઉદ્યોગપતિઓ સાથેની વાતચીતમાં જણાવ્યું હતું, 'હું હંમેશા 'મજબૂત ભારત મજબૂત જાપાન' વિશે વાત કરૂં છું. આ માટે જાપાનીઝ બિઝનેસમેન દ્વારા ભારતમાં વિશ્વાસ દર્શાવવા માટે તેમનો આભાર માનું છું.'
પીએમ મોદીએ કહ્યું હતું, 'થોડા વર્ષ અગાઉ મેં ભારતમાં એક મિની જાપાન બનાવવા વિશે કહ્યું હતું. એ મારા માટે ઘણી ખુશીની વાત છે કે આજે તમે મોટી સંખ્યમાં ભારતમાં કામ કરી રહ્યા છો.'